寄題野翁無悶堂
作者：沈遼
朝代：宋

paragraphs: 餘不衣冠故吾里，上下三吳一谿水。
方山峨峨出清泚，野翁卜築當山趾。
春氣來自楊桞始，不待葩華著桃李。
蓮生半卷未猒眼，已在紅蕖明鏡裏。
秋風瑟瑟最先至，千里蒼煙接山起。
車聲馬足不得到，無悶主人方隱几。
想見野翁形氣古，少年詞華奮瓌瑋。
春秋八十尚不倦，一篇一詠無餘晷。
有材無用古所嘆，知命不憂方可喜。
神完貌固得所養，從來軒冕如糠粃。
嗟余跋疐亦可鄙，老向江南治蓬藟。
隱身齊山絕人跡，獨與白雲同作止。
白雲無心歸故山，故山自與野翁閑。
聊上南岡一引領，落日已在桑榆間。